जोधपुर. बासनी औद्योगिक क्षेत्र के निकटवर्ती सांगरिया इलाके में चार मकानों में अचानक आग लगने से आहत परिवारों को मंगलवार दोपहर ग्राम पंचायत ने संबल देते हुए 32 हजार रुपए की सहायता प्रदान की। इसके साथ ही क्षेत्रीय पटवारी ने इसकी रिपोर्ट बनाकर प्रशासन को भिजवाई है। दूसरी ओर, मंगलवार को किसी भी मकान में कोई घटना नहीं हुई।
उल्लेखनीय है कि सांगरिया क्षेत्र में रहने वाले रेलवे से रिटायर्ड शंकरलाल पुत्र शेराराम और उनके रिश्तेदार जयप्रकाश और सुरेंद्र सहित पड़ोसी शिवकुमार के घरों में पिछले सात दिन से रह रहकर आग लग रही थी। कभी यह आग अलमारी में रखे कपड़ों में नजर आती तो कभी रसोई में रखी सब्जी की टोकरी में। सोमवार शाम को जयप्रकाश के घर पर आग लग गई, इससे बिस्तर व कपड़े जल गए।
पिछले एक सप्ताह से चल रहे इस घटनाक्रम से परेशान चारों परिवार खुले स्थान पर टेंट लगाकर रहने को मजबूर हो गए। भास्कर में इस संबंध में खबर प्रकाशित होने के बाद सांगरिया क्षेत्र के सरपंच लक्ष्मण चौधरी के साथ उप सरपंच जवाहरसिंह, समाजसेवी कानाराम भाटी और क्षेत्रीय पटवारी केपी सिंह मंगलवार सुबह इन परिवारों की कुशलक्षेम पूछने पहुंचे। इन जनप्रतिनिधियों ने पीड़ित परिवारों को 32 हजार रुपए की नकद राशि सहायता के रूप में प्रदान की। साथ ही पटवारी सिंह ने पूरे मामले की विस्तृत रिपोर्ट उच्चाधिकारियों को सौंपी है।
hin_Deva hin_Deva hin_Deva